**רחל "רוחי" פרייר** (באנגלית: **Rachel "Ruchie" Freier**;‏ נולדה ב-2 באפריל 1965) היא משפטנית יהודיה-אמריקאית המכהנת כשופטת בבית המשפט העליון במדינת ניו יורק.

בשנת 2016 נבחרה לשופטת בית המשפט המחוזי של מחוז קינגס (החופף לרובע ברוקלין בעיר ניו יורק), ובכך הפכה לאישה היהודיה החסידית הראשונה בתפקיד שופטת בבית משפט אזרחי במדינת ניו יורק וכן האישה החסידית הראשונה לשרת במשרה ציבורית בהיסטוריה של ארצות הברית. קודם לכן היא שימשה כעורכת דין ופעילת קהילה, בנוסף שימשה כעורכת דין בהתנדבות בבית משפט לענייני משפחה בניו יורק.

קורות חיים
----------

פרייר עם נשיא ארצות הברית לשעבר ביל קלינטון והילרי קלינטון, 2001
פרייר נולדה בבורו פארק, ברוקלין, בת בכורה למשפחה יהודית חסידית לצבי הרשל ושרה, ולמדה בבית הספר "בית יעקב" בבורו פארק. במהלך לימודיה בתיכון עשתה קורס בקצרנות משפטית, היא סיימה תיכון בשנת 1982. בגיל 19 נישאה לדוד פרייר מחסידי באבוב, וילדה שלושה בנים ושלוש בנות.

פרייר עבדה תחילה כמזכירה משפטית, וב-1994 עבדה כמשפטנית במשרד עורכי הדין "וילקי פאר וגלאגר" (אנ'). בשנת 1996, בגיל 30, לאחר שהבינה שהיא עובדת עבור עורכי דין הצעירים ממנה, היא החליטה ללמוד משפטים. היא נרשמה לטורו קולג', שם הפכה למנהלת אגודת הסטודנטיות, ושש שנים לאחר מכן סיימה תואר ראשון במדעי המדינה. לאחר מכן למדה בבית הספר למשפטים בברוקלין (אנ'), וסיימה את התואר ביוני 2005. בשנת 2006 עברה פרייר את הבחינה של לשכת עורכי הדין של מדינת ניו יורק (אנ'), והייתה לעורכת הדין החסידית הראשונה. כמו כן קיבלה רישיון לעסוק במשפטים במדינת ניו ג'רזי ובוושינגטון די. סי. בשנת 2001 עבדה כמתמחה אצל הסנאטורית דאז הילרי קלינטון במשרדה במנהטן.

קריירה
------

את המשרד הראשון שלה הקימה פרייר במונרו, ניו יורק שם עבדה עם תושבי קריית יואל של סאטמר, בין היתר ייצגה את תושבי קריית יואל אל מול תושבי המחוזות הסמוכים וסייעה בהסברת אורחות חייה של הקהילה החסידית.

כמו כן, פרייר ובעלה הקימו משרד משותף בבורו פארק, שבו היא עסקה בעריכת דין בתחום הנדל"ן והמסחר, ובעלה עסק במימון מסחרי.

### כהונתה כשופטת

פרייר עם נשיא המדינה ראובן ריבלין, 2019
באפריל 2016 הודיעה פרייר שתתמודד לשופטת בית המשפט האזרחי מטעם מחוז קינגס, על מושבו של דודה השופט נוח דיר(אנ') שמונה לכהן בבית המשפט העליון של ניו יורק(אנ'). בספטמבר 2016 בפריימריז של המפלגה הדמוקרטית זכתה פרייר ב-40.9% מהקולות, ונבחרה למועמדת המפלגה לכס השיפוט. בנובמבר 2016 התמודדה בבחירות לבית המשפט מול מועמד המפלגה הרפובליקנית מורטון אביגדור, וזכתה ב-74% מקולות הבוחרים.

ב-22 בדצמבר 2016 הושבעה פרייר לתפקידה בבניין העירייה הישן של הרובע ברוקלין. בטקס ההשבעה שהועבר בשידור חי בטלוויזיה, נשאה פרייר נאום נרגש וכללה בו ביטויים בעברית וביידיש. הזמר החסידי ליפא שמלצר שר בטקס ההשבעה את המנון ארצות הברית ושילב בו בית ביידיש, ואת השיר "God Bless America" בגרסת יידיש מלאה.

לאחר השבעתה, הוטל על פרייר לכהן בבית-המשפט הפלילי של ניו-יורק. פרייר מגיעה למעמדה בתמיכת משפחתה, וגם תמיכת הקהילה והרבנים, משפחתה הכינה עלון בחירות ביידיש, עליו החתימו רבנים וראשי ישיבות.

בינואר 2023 פרייר מונתה לבית המשפט העליון בניו יורק, עשתה ההיסטוריה להיות האישה החסידית הראשונה כשופטת בית המשפט העליון.

פעילות חברתית
-------------

פרייר עם שרת המשפטים איילת שקד, 2018
בשנת 2005 ייסדה פרייר את ארגון חסדי דבורה, ארגון צדקה ללא כוונת רווח, המסייע למשפחות יהודיות עניות.

בשנת 2008 הייתה שותפה בהקמת תוכנית "בדרך", תוכנית ממשלתית לסיוע לנוער חרדי בסיכון.

בשנת 2011, הייתה פרייר מעורבת בהקמת ארגון "עזרת נשים", ארגון חירום רפואי ייחודי המופעל על ידי נשים מתנדבות בלבד, במטרה לשמור על צניעותן של נשים במקרי חירום רפואיים, בעיקר בלידות. הארגון הוקם לאחר שארגון "הצלה" סירב לצרף נשים מתנדבות לשורותיו, מה שגרר ביקורת קשה בתקשורת. בתחילה סיפקה פרייר שירותים משפטיים לארגון, לאחר מכן נעשתה מנהלת הארגון. בפברואר 2013 אושר הארגון על ידי מחלקת הבריאות של מדינת ניו יורק.

בשנת 2016 מנה מקור ראשון את פרייר ברשימת "15 היהודים המשפיעים בעולם".

בשנת 2018 הופיעה פרייר בסרט דוקומנטרי על "עזרת נשים" שכותרתו "93 קווין" על הסיפור שלה איך היתה נחושה לחולל מהפכה במעמד האישה וליצור שירותי רפואת חירום על טהרת הנשים בניו יורק, וטענתה כי נשים אורתודוקסיות מגיע לקבל שירותי רפואה מנשים. הסרט הופיע במופע בכורה עולמית במאי 2018 בפסטיבל הוט דוקס הקנדי הבינלאומי, ולאחר מכן הופעה בדצמבר 2018 בפסטיבל הקולנוע ירושלים.

ראו גם
------

* חוי טוקר

קישורים חיצוניים
----------------

ויקישיתוף מדיה וקבצים בנושא **רחל פרייר** בוויקישיתוף
* רחל פרייר, ברשת החברתית אקס (טוויטר)
* רחל פרייר, ברשת החברתית אינסטגרם
* יוחנן בלייך, ‏השופטת החרדית של ארצות הברית ובעלה בראיון זוגי, באתר כיכר השבת, 3 בדצמבר 2018
* דותן מלאך, ‏חסידת צדק: השופטת החרדית הראשונה בארה"ב, בעיתון מקור ראשון, 5 בדצמבר 2018
* כיכר השבת, ‏השופטת רוחי פרייר: "אני רק נהיית יותר ויותר חרדית", באתר כיכר השבת, 4 ביוני 2019
* נעמה לנסקי, כבודה: השופטת החסידית רחל פרייר מנפצת תקרות זכוכית, באתר ישראל היום, 25 ביולי 2019
* יוסף ארנפלד, עניין אישי עם רוחי (רחל) פרייר, באתר ערוץ 7, 15 ביוני 2023
* המהדורה המוקדמת, "לא התפשרתי על ערכיי": השופטת החרדית הראשונה בארה"ב מדברת, באתר עכשיו 14, 6 בספטמבר 2023

הערות שוליים
------------

1. ↑  מפתיע: מכוונת גבוה: השופטת החסידית הגיעה לבית המשפט העליון באתר ערוץ 7, 10 בפברואר 2023
2. ↑  קרי רובינשטיין, השופטת החסידית הראשונה בניו יורק, באתר ynet, 16 בספטמבר 2016
3. ↑  מפתיע: חסידת באבוב נבחרה לשופטת ביהמ"ש באתר בחדרי חרדים, 14 בספטמבר 2016
4. ↑  השופטת החרדית: כשרציתי להתקדם אמרו לי 'אין סיכוי' באתר כיכר השבת, 19 בינואר 2022
5. ↑  תוצאות הבחירות המקדימות 15 בספטמבר 2016
6. ↑  תוצאות הבחירות למשרת שופט מחוזי בברוקלין, מחוז 5 אתר הניו יורק טיימס, 13 בדצמבר 2016
7. 1 2  לירון נגלר-כהן, ארה"ב: השופטת החרדית הראשונה הושבעה - החסידים שרו את ההמנון ביידיש, באתר ynet, 25 בדצמבר 2016
8. ↑  יאיר שרקי, כתב לענייני דתות, ‏"ברוקלין של קודש": כך נראה עולם העבודה החרדי בארה"ב, באתר ‏מאקו‏, 26 בדצמבר 2017
9. ↑  חתימת רבנים וראשי ישיבות 9 בספטמבר 2016
10. ↑  היסטוריה בניו יורק: זו השופטת החסידית שמונתה לבית המשפט העליון, באתר כיפה, 10 בפברואר 2023
11. ↑  אלי מנדלבאום, ניו-יורק, לא פראיירית: האישה החרדית שעשתה היסטוריה, באתר ynet, 24 בדצמבר 2017
12. ↑  מיהם 15 היהודים המשפיעים בעולם באתר מקור ראשון, 24 בדצמבר 2016
13. ↑  עזרת נשים 93 קווין 17 בספטמבר 2018
14. ↑  רותי שילוני, ‏החרדית שהקימה ארגון הצלה לנשים, באתר ‏מאקו‏, 1 בדצמבר 2018
15. ↑  פסטיבל הקולנוע היהודי 93 קווין באתר סינמטק ירושלים 1 בדצמבר 2018